# Predkladacia správa

Materiál predkladá Ministerstvo hospodárstva SR na základe Plánu legislatívnych úloh vlády SR na rok 2013 schváleného uznesením vlády SR č. 693 z 12. decembra 2012.

Cieľom návrhu zákona, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa dopĺňajú niektoré zákony je aktualizácia právnych predpisov a zvýšenie efektivity činnosti kontrolných orgánov.

Novela zákona navrhuje úpravu podmienok predaja tovarov a poskytovanie služieb na trhových miestach, zohľadnenie zmien v súvisiacich právnych predpisoch (novelizáciou zákona č. 152/1995 Z. z. o potravinách v znení neskorších predpisov, zákona č. 39/2007 Z. z. o veterinárnej starostlivosti, zákona č. 289/2008 Z. z. o používaní elektronickej registračnej pokladnice, zákona č. 355/2007 Z. z. o ochrane, podpore a rozvoji verejného zdravia v znení neskorších predpisov, ...), súčasnej situácie na vnútornom trhu Slovenska a praxe pri predaji na trhových miestach, ako aj vývoj ekonomiky. Novelizácii predchádzali semináre a diskusia so zástupcami miest a obcí, ktoré uplatňujú zákon v praxi. Navrhovaná právna úprava ich pripomienky zohľadňuje. Ministerstvo hospodárstva Slovenskej republiky v procese prípravy novely intenzívne rokovalo aj so zástupcami dotknutých organizácií – Štátnej veterinárnej a potravinovej správy Slovenskej republiky a Úradu verejného zdravotníctva Slovenskej republiky. Rezort hospodárstva rokoval i so zástupcami Slovenskej obchodnej inšpekcie, Ministerstva financií Slovenskej republiky, Ministerstva pôdohospodárstva a rozvoja vidieka Slovenskej republiky, Ministerstva vnútra Slovenskej republiky a Zväzu miest a obcí Slovenska. Dôraz rokovaní bol kladený na ochranu spotrebiteľa, podmienky ambulantného predaja, predaj potravín, spoluprácu a koordináciu príslušných orgánov pri kontrole, hygienu a bezpečnosť predaja.

Návrh zákona je v súlade s Ústavou Slovenskej republiky, ústavnými zákonmi, ostatnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

Predložený materiál nemá vplyv na podnikateľské prostredie a životné prostredie, sociálne vplyvy, ani vplyv na informatizáciu spoločnosti, predpokladá sa pozitívny vplyv na rozpočet verejnej správy.

Návrh zákona bol predmetom medzirezortného pripomienkového konania. Na rokovanie Legislatívnej rady vlády SR sa návrh zákona predkladá s rozporom s dvomi identickými pripomienkami Zväzu obchodu a cestovného ruchu SR a COOP Jednoty Slovensko.